ਨਵੀਂ ਦਿੱਲੀ, 9 ਮਾਰਚ
ਨਵੀਂ ਦਿੱਲੀ ਦੇ ਮੇਜਰ ਧਿਆਨ ਚੰਦ ਨੈਸ਼ਨਲ ਸਟੇਡੀਅਮ ਵਿਚ ਖੇਡੇ ਜਾ ਰਹੇ 12ਵੇਂ ਆਲਮੀ ਹਾਕੀ ਕੱਪ ਦੇ ਪੂਲ ‘ਏ’ ਦੇ ਇਕ ਅਹਿਮ ਮੈਚ ਵਿਚ ਅੱਜ ਓਲੰਪਿਕ ਤੇ ਆਲਮੀ ਚੈਂਪੀਅਨ ਜਰਮਨੀ ਨੇ ਨਿਊਜ਼ੀਲੈਂਡ ਨੂੰ 5-2 ਗੋਲਾਂ ਨਾਲ ਹਰਾ ਕੇ ਸੈਮੀ ਫਾਈਨਲ ਵਿਚ ਦਾਖ਼ਲਾ ਪਾ ਲਿਆ। ਦੂਜੇ ਪਾਸੇ ਇਕ ਹੋਰ ਮੈਚ ਵਿਚ ਏਸ਼ੀਆਈ ਟੀਮ ਦੱਖਣੀ ਕੋਰੀਆ ਤੋਂ 2-1 ਨਾਲ ਹਾਰਨ ਦੇ ਬਾਵਜੂਦ ਹਾਲੈਂਡ ਵੀ ਆਖ਼ਰੀ ਚਹੁੰ ਟੀਮਾਂ ਵਿਚ ਪੁੱਜ ਗਿਆ। ਜਰਮਨੀ ਇਸ ਜਿੱਤ ਸਦਕਾ ਆਪਣੇ ਪੂਲ ਵਿਚ 11 ਅੰਕਾਂ ਨਾਲ ਚੋਟੀ ਉਤੇ ਰਿਹਾ। ਹਾਲੈਂਡ ਤੇ ਦੱਖਣੀ ਕੋਰੀਆ ਦੇ 10-10 ਅੰਕ ਹੋਣ ਦੇ ਬਾਵਜੂਦ ਬਿਹਤਰ ਗੋਲ ਔਸਤ ਦੇ ਆਧਾਰ ਉਤੇ ਹਾਲੈਂਡ ਨੂੰ ਪੂਲ ਵਿਚ ਦੂਜੀ ਥਾਂ ਹਾਸਲ ਹੋਈ। ਹੁਣ 11 ਮਾਰਚ ਨੂੰ ਖੇਡੇ ਜਾਣ ਵਾਲੇ ਸੈਮੀ ਫ਼ਾਈਨਲ ਮੈਚਾਂ ਵਿਚ ਆਸਟਰੇਲੀਆ ਦੀ ਟੱਕਰ ਹਾਲੈਂਡ ਨਾਲ ਤੇ ਜਰਮਨੀ ਦੀ ਇੰਗਲੈਂਡ ਨਾਲ ਹੋਵੇਗੀ। ਆਸਟਰੇਲੀਆ ਤੇ ਇੰਗਲੈਂਡ ਨੇ ਪੂਲ ‘ਬੀ’ ਵਿਚ ਅੱਵਲ ਤੇ ਦੋਇਮ ਰਹਿ ਕੇ ਸੈਮੀ ਫ਼ਾਈਨਲ ਵਿਚ ਥਾਂ ਬਣਾਈ ਹੈ।
ਹਾਲੈਂਡ ਤੇ ਦੱਖਣੀ ਕੋਰੀਆ ਦੇ ਮੈਚ ਦੇ ਪਹਿਲੇ ਅੱਧ ਵਿਚ ਦੋਵੇਂ ਟੀਮਾਂ 1-1 ਨਾਲ ਬਰਾਬਰ ਰਹੀਆਂ। ਮੈਚ ਦਾ ਪਹਿਲਾ ਗੋਲ ਡੱਚ ਖਿਡਾਰੀ ਬੀ. ਰੇਨਾਲਡ ਦੇ ਹਿੱਸੇ ਆਇਆ। ਡੱਚ ਕਪਤਾਨ ਨਿਊਨ ਡੀ. ਨਿਊਜ਼ਰ ਨੇ ਮੈਚ ਸ਼ੁਰੂ ਹੋਣ ਦੇ ਪਹਿਲੇ ਹੀ ਮਿੰਟ ਵਿਚ 30 ਗਜ਼ ਦੀ ਰੇਖਾ ਤੋਂ ਬਾਲ ਨੂੰ ਸਾਂਭ-ਸੰਵਾਰ ਕੇ ਇਕ ਵਧੀਆ ਪਾਸ ਕੋਰੀਆਈ ਡੀ ਵਿਚ ਘਾਤ ਲਾਈ ਖੜ੍ਹੇ ਰੋਨਾਲਡ ਨੂੰ ਦਿੱਤਾ ਜਿਸ ਨੇ 25ਵੇਂ ਸਕਿੰਟ ਵਿਚ ਹੀ ਗੋਲ ਦਾਗ਼ ਕੇ ਟੀਮ ਨੂੰ ਲੀਡ ਦਿਵਾ ਦਿੱਤੀ।
ਕੋਰੀਆ ਲਈ ਬਾਰਬਰੀ ਦਾ ਗੋਲ 31ਵੇਂ ਮਿੰਟ ਵਿਚ ਮੈਚ ਦੇ ਪਹਿਲੇ ਪੈਨਲਟੀ ਕਾਰਨਰ ਤੋਂ ਹਿਊਨ ਵੂ ਨੈਮ ਦਾਗਿਆ। ਪਹਿਲੇ ਅੱਧ ਤੱਕ ਇਹੋ ਸਕੋਰ ਰਿਹਾ। ਦੂਜੇ ਅੱਧ ਵਿਚ ਵੀ ਦੋਵੇਂ ਟੀਮਾਂ ਨੇ ਜ਼ੋਰਦਾਰ ਖੇਡ ਦਾ ਮੁਜ਼ਾਹਰਾ ਕੀਤਾ ਪਰ ਗੋਲ ਕਰਨ ਦਾ ਮੌਕਾ 46ਵੇਂ ਮਿੰਟ ਵਿਚ ਦੱਖਣੀ ਕੋਰੀਆ ਨੂੰ ਉਦੋਂ ਮਿਲਿਆ ਜਦੋਂ ਯੂਨ ਨੇ ਸਰਕਲ ਅੰਦਰ ਕਪਤਾਨ ਜੋਂਗ ਹੋ ਸਿਯੋ ਨੂੰ ਬਾਲ ਸੌਂਪੀ ਤੇ ਉਸ ਨੇ ਸਾਹਮਣੇ ਖਾਲੀ ਦਿਸ ਰਹੇ ਡੱਚ ਗੋਲ ਵਿਚ ਬਾਲ ਧੱਕ ਕੇ ਸਕੋਰ 2-1 ਕਰ ਦਿੱਤਾ ਜਿਹੜਾ ਅੰਤ ਤੱਕ ਕਾਇਮ ਰਿਹਾ।
ਇਸ ਤੋਂ ਪਹਿਲਾਂ  ਮੌਜੂਦਾ ਓਲੰਪਿਕ ਅਤੇ ਆਲਮੀ ਚੈਂਪੀਅਨ ਜਰਮਨੀ ਨੇ ਨਿਊਜ਼ੀਲੈਂਡ ਨੂੰ 5-2 ਗੋਲ ਦੇ ਫਰਕ ਨਾਲ ਹਰਾ ਕੇ ਮੁਕਾਬਲੇ ਦੇ ਸੈਮੀਫਾਈਨਲ ਵਿਚ ਦਾਖਲਾ ਪਾਇਆ। ਦੋਵੇਂ ਟੀਮਾਂ ਦਾ ਇਹ ਆਖਰੀ ਲੀਗ ਮੈਚ ਸੀ। ਪਹਿਲੇ ਅੱਧ ‘ਚ ਜਰਮਨ ਟੀਮ ਦੋ ਗੋਲਾਂ ਨਾਲ ਲੀਡ ‘ਤੇ ਸੀ। ਜੇਤੂ ਟੀਮ ਨੇ ਦੂਜੇ ਅੱਧ ਵਿਚ ਤਿੰਨ ਗੋਲ ਕੀਤੇ।
ਜਰਮਨਾਂ ਦੀ ਆਪਣੇ ਪੂਲ ‘ਚ ਇਹ ਤੀਜੀ ਜਿੱਤ ਸੀ ਜਦਕਿ ਉਸ ਨੇ ਦੱਖਣੀ ਕੋਰੀਆ ਅਤੇ ਹਾਲੈਂਡ ਨਾਲ ਮੈਚ ਬਰਾਬਰ ਖੇਡੇ ਸਨ। ਇਸ ਤਰ੍ਹਾਂ ਜਰਮਨੀ ਪੂਲ ਏ ਵਿਚ 11 ਅੰਕ ਹਾਸਲ ਕਰਕੇ ਸੈਮੀਫਾਈਨਲ ਵਿਚ ਪੁੱਜਣ ਵਾਲਾ ਪਹਿਲਾ ਦੇਸ਼ ਬਣ ਗਿਆ। ਕਿਵੀਆਂ ਦੀ ਪੂਲ ਲੀਗ ‘ਚ ਇਹ ਤੀਜੀ ਹਾਰ ਸੀ ਤੇ ਟੀਮ ਦੋ ਮੈਚ ਜਿੱਤ ਕੇ ਸਿਰਫ 6 ਅੰਕ ਹੀ ਹਾਸਲ ਕਰ ਸਕੀ।
ਮੈਚ ਦੇ ਪਹਿਲੇ ਅੱਧ ਵਿਚ ਗੋਲਾਂ ਦਾ ਸੋਕਾ 15ਵੇਂ ਮਿੰਟ ‘ਚ ਉਦੋਂ ਟੁੱਟਿਆ ਜਦੋਂ ਜਰਮਨ ਕਪਤਾਨ ਮੂਲਰ ਮੈਕਸੀਮਿਲਨ ਵੱਲੋਂ ਆਪਣੇ ਹਾਫ ‘ਚ ਸੁੱਟੇ ਬਾਲ ਤੋਂ ਮੈਂਕ ਕਰਿਸਟੋਫ ਨੇ ਮੈਦਾਨੀ ਗੋਲ ਕੱਢ ਕੇ ਜਰਮਨਾਂ ਨੂੰ ਇਕ ਗੋਲ ਨਾਲ ਅੱਗੇ ਕਰ ਲਿਆ।
ਉਨ੍ਹਾਂ ਦੂਜਾ ਗੋਲ 28ਵੇਂ ਮਿੰਟ ‘ਚ ਉਦੋਂ ਕੀਤਾ ਜਦੋਂ ਪਹਿਲੇ ਹੀ ਸ਼ਾਰਟ ਕਾਰਨਰ ਤੋਂ ਟੋਬਸ ਹੌਕ ਦਾ ਤੇਜ਼ ਫਲਿਕ ਤਾਂ ਕਿਵੀ ਗੋਲਕੀਪਰ ਕਾਯਲ ਪੌਂਟੀਫੈਕਸ ਰੋਕਣ ‘ਚ ਸਫਲ ਹੋ ਗਿਆ ਪਰ ਰਿਬਾਊਂਡ ਹੋ ਕੇ ਆਈ ਬਾਲ ਨੂੰ ਫੁਚਰਾ ਫਲੋਰੀਅਨ ਨੇ ਗੋਲ ਰੇਖਾ ਤੋਂ ਪਾਰ ਲੰਘਾ ਦਿੱਤੀ। ਫਲੋਰੀਅਨ ਵੱਲੋਂ ਟੂਰਨਾਮੈਂਟ ‘ਚ ਦਾਗਿਆ ਗਿਆ ਇਹ ਚੌਥਾ ਗੋਲ ਸੀ। ਦੋ ਗੋਲ ਕਰਨ ਤੋਂ ਬਾਅਦ ਜਰਮਨ ਸਟਰਾਈਕਰਾਂ ਜਨ ਛਲਿਪ, ਡਬਲਿਊ. ਫਲਿਪ, ਜ਼ਵੇਕਰ ਮਾਰਟਿਨ ਅਤੇ ਫੁਚਸ ਫਲੋਰੀਅਨ ਨੇ ਵਿਰੋਧੀ ਰੱਖਿਅਕਾਂ ਰੋਪਿੰਗ ਬਲੇਅਰ ਅਤੇ ਹਿਲਟਨ ਬਲੇਅਰ ਦੇ ਨਾਲ ਗੋਲਕੀਪਰ ਨੂੰ ਵਖਤ ਪਾਈ ਰੱਖਿਆ। ਕਿਵੀ ਰੱਖਿਅਕ ਵਿਰੋਧੀ ਸਟਰਾਈਕਰਾਂ ਨੂੰ ਬਿਲਕੁਲ ਵੀ ਨਾ ਡੱਕ ਸਕੇ। ਨਿਊਜ਼ੀਲੈਂਡ ਨੂੰ ਵੀ 32ਵੇਂ ਮਿੰਟ ‘ਚ ਪਹਿਲੇ ਹਾਫ ਦਾ ਪਹਿਲਾ ਪੈਨਲਟੀ ਕਾਰਨਰ ਮਿਲਿਆ ਪਰ ਸ਼ੀਆ ਮਕੈਲੀਸ ਵੱਲੋਂ ਲਾਇਆ ਢਿੱਲਾ ਫਲਿੱਕ ਜਰਮਨ ਗੋਲ ਰਾਖੇ ਮੈਕਸ ਵੇਨਰੋਲਡ ਨੇ ਹੋਲਡ ਕਰਕੇ ਬੇਕਾਰ ਕਰ ਦਿੱਤਾ।
ਦੂਜੇ ਅੱਧ ਦੀ ਸ਼ੁਰੂਆਤ ‘ਚ ਜਰਮਨ ਸਟਰਾਈਕਰਾਂ ਡਬਲਿਊ. ਫਲਿਪ ਅਤੇ ਵੈੱਸ ਬੈਂਜਾਮਿਨ ਨੇ ਉਸਦਾ ਹਾਕੀ ਦਾ ਮੁਜ਼ਾਹਰਾ ਕੀਤਾ ਜਿਸ ਦਾ ਸਿੱਟਾ ਇਹ ਹੋਇਆ ਕਿ ਡੀ ਤੋਂ ਬਾਹਰੋਂ ਬੈਂਜਾਮਿਨ ਨੇ ਜਨ ਫਲਿਪ ਨੂੰ ਇਕ ਸ਼ਾਨਦਾਰ ਕਰਾਸ ਦਿੱਤਾ ਪਰ ਬੈਂਜਾਮਿਨ ਨੇ ਆਪ ਹਿੱਟ ਲੈਣ ਦੀ ਬਜਾਏ ਬਾਲ ਗੋਲ ਦੇ ਬਿਲਕੁਲ ਸਾਹਮਣੇ ਖੜ੍ਹੇ ਡਬਲਿਊ. ਫਲਿਪ ਵੱਲ ਸਰਕਾ ਦਿੱਤੀ ਜਿਸ ਨੇ ਬਾਲ ਨੂੰ ਗੋਲ ‘ਚ ਪਹੁੰਚਾਉਣ ‘ਚ ਕੋਈ ਕੁਤਾਹੀ ਨਾ ਕੀਤੀ। ਤਿੰਨ ਗੋਲਾਂ ਨਾਲ ਪਛੜਨ ਪਿੱਛੋਂ ਕਿਵੀਆਂ ਨੂੰ ਵੀ ਕੁਝ ਸੁਰਤ ਆਈ ਅਤੇ ਭਾਨਾ ਪ੍ਰੀਯੇਸ਼, ਇੰਗਲਿਸ਼ ਹੁਗੋ ਅਤੇ ਵਿਲਸਨ ਨਿਕੋਲਸ ਨੇ ਜਰਮਨ ਗੇਲ ਵੱਲ ਹੱਲੇ ਤੇਜ਼ ਕੀਤੇ। ਇਨ੍ਹਾਂ ਹੱਲਿਆਂ ਦਾ ਟੀਮ ਨੂੰ ਦੂਜੇ ਹਾਫ ‘ਚ ਮਿਲੇ ਪਹਿਲੇ ਸ਼ਾਰਟ ਕਾਰਨਰ ਤੋਂ ਉਦੋਂ ਫਾਇਦਾ ਮਿਲਿਆ ਜਦੋਂ 50ਵੇਂ ਮਿੰਟ ‘ਚ ਸ਼ੀਆ ਮਕੈਲੀਸ ਨੇ ਟੀਮ ਦਾ ਖਾਤਾ ਖੋਲਿ੍ਹਆ। ਤਿੰਨ ਮਿੰਟ ਬਾਅਦ ਹੀ ਨਿਊਜ਼ੀਲੈਂਡ ਸਟਰਾਈਕਰ ਵਿਲਸਨ ਨਿਕੋਲਸ ਨੇ 35 ਗਜ਼ ਰੇਖਾ ਤੋਂ ਇਕੱਲੇ ਹੀ ਬਾਲ ਚੁੱਕ ਕੇ ਜਰਮਨ ਗੋਲ ਦਾ ਫੱਟਾ ਖੜਕਾ ਦਿੱਤਾ। ਇਸ ਤਰ੍ਹਾਂ ਸਕੋਰ 3-2 ਹੋਣ ਕਾਰਨ ਜਰਮਨ ਖਿਡਾਰੀਆਂ ਨੇ ਵੀ ਮੁੜ ਹੱਲੇ ਤੇਜ਼ ਕਰਕੇ ਲਗਾਤਾਰ ਤਿੰਨ ਪੈਨਲਟੀ ਕਾਰਨ ਹਾਸਲ ਕੀਤੇ ਤੇ ਉਨ੍ਹਾਂ 62ਵੇਂ ਮਿੰਟ ‘ਚ ਐਫ. ਮੋਰਟਿਜ਼ ਨੇ ਸ਼ਾਰਟ ਕਾਰਨਰ ਤੋਂ ਟੀਮ ਲਈ ਚੌਥਾ ਗੋਲ ਕੀਤਾ। ਪੰਜਵਾਂ ਗੋਲ 63ਵੇਂ ਮਿੰਟ ‘ਚ ਉਦੋਂ ਹੋਇਆ ਜਦੋਂ ਐਫ. ਮੋਰਟਿਜ਼ ਦੇ ਫਲਿੱਕ ਤੋਂ ਬਾਲ ਸੰਭਾਲ ਰਿਹਾ ਕਿਵੀ ਹਿਫਾਜ਼ਤੀ ਖਿਡਾਰੀ ਕੁਤਾਹੀ ਕਰ ਗਿਆ ਤੇ ਮੈਥਾਇਜ਼ ਵਿਥਹਾਊਸ ਨੇ ਬਾਲ ਨੂੰ ਗੋਲ ਦਾ ਰਾਹ ਦਿਖਾ ਦਿੱਤਾ। ਵਿਥਹਾਊਸ ਦਾ ਟੂਰਨਾਮੈਂਟ ‘ਚ ਇਹ ਦੂਜਾ ਗੋਲ ਸੀ।
ਇਸ ਮੌਕੇ ਮੈਥਾਇਜ਼ ਵਿਥਹਾਊਸ ਨੂੰ ਮੈਚ ਦਾ ਮੈਨ ਆਫ ਸਟੀਲ ਅਤੇ ਮੋਂਟਾਗਜਨ ਮਾਰਕੋ ਨੂੰ ਮੈਨ ਆਫ ਦ ਮੈਚ ਕਰਾਰ ਦਿੱਤਾ ਗਿਆ।

ਹਾਕੀ ਕੱਪ ਦੇ ਸੈਮੀਫਾਈਨਲ ਵਿੱਚ ਕਿਹੜੇ ਦੇਸ਼ਾਂ ਨੇ ਜਗ੍ਹਾ ਬਣਾਈ ਹੈ?
ਆਸਟ੍ਰੇਲੀਆ, ਇੰਗਲੈਂਡ, ਜਰਮਨੀ ਅਤੇ ਦੱਖਣੀ ਕੋਰੀਆ ਨੇ ਹਾਕੀ ਕੱਪ ਦੇ ਸੈਮੀ ਫਾਈਨਲ 'ਚ ਆਪਣੀ ਜਗ੍ਹਾ ਪੱਕੀ ਕਰ ਲਈ ਹੈ।